**Erőforrás imaösvény**

**Indulás**

*„Honnan jössz, és hová mégy?”* Hágárt szólítja meg ezekkel a szavakkal Isten angyala a pusztában, egy forrás mellett.

Lényegében ez a két legfontosabb kérdés az ember számára: „Hol vannak a gyökereid, mi a múltad?” és „Milyen reménység viszi előre lépteidet?” Minden vándornak tudnia kell, hogy honnan indult el, és merre tart az útján: ez a puszta törvénye is, így nem tévedhet el.

Honnan jössz és hová tartasz? Kit látsz magad előtt? Miként nevezed őt?

Elindulok, megint. Új feladatok várnak.

Istent szólítom. Tőle kérek erőt utamhoz.

*„Utaidat, Uram, ismertesd meg velem, ösvényeidre taníts meg engem! Vezess hűségesen, és taníts engem, mert te vagy szabadító Istenem, mindig benned reménykedem.” (Zsolt 25,4–5)*

**Első állomás**

**Gazdagságunk**

Isten nem indít el üres kézzel az útra, elhalmoz szeretetével.

Milyen ajándékokat kaptam tőle az elmúlt hetekben? Mi az, amit továbbadhattam, tovább tudtam adni másoknak? Kit gazdagítottam szavaimmal, tetteimmel?

Úgy imádkozom most, hogy nyitott tenyeremet fölfelé fordítom. Karomat is a magasba emelhetem, mint a Biblia szegényei. Tanulgatom a nincstelenség gazdagságát.

Mi adja valójában az ember értékét? A hiány, amit Ő tölt be.

Mi tesz bennünket emberré? A fölfelé tartott, nyitott tenyér…

*„…úgy ajánljuk magunkat mindenben, mint Isten szolgái: …mint szomorkodók, de mindig örvendezők, mint szegények, de sokakat gazdagítók, mint akiknek nincsen semmijük és akiké mégis minden.” (2Kor 6,4.10)*

**Második állomás**

**Hála**

Mi érlelődött meg bennem egy nyáridő alatt?

Egy esztendő és eddigi életem évei alatt?

Mit éltem meg, amiből gazdagság születhet, értékes, szép, igaz gyümölcs? Miért lehetek most nagyon hálás?

Egy mécsest gyújtok hálaképpen…

*„Áldott az Isten, a mi Urunk Jézus Krisztus Atyja, aki megáldott minket mennyei világának minden lelki áldásával Krisztusban.” (Ef 1,3)*

**Harmadik állomás**

**Munka**

Jó, hogy a napjaim nem tétlenül telnek. Isten munkatársa vagyok: ez a hivatásom. A napi hajszában azonban olykor elfelejtek „Lélek-zetet” venni. Elfáradok, elcsüggedek.

Talán fölteszem a kérdést: Mit keresek én itt? Kinek fontos ez igazán? Miért tűnik olyan nehéznek a szolgálatom? Ki segít nekem?

*„Tedd meg mindazt, ami a kezed ügyébe esik, és amihez erőd van, mert nem lesz cselekvés, gondolkozás, ismeret és bölcsesség a holtak hazájában, ahová menned kell!” (Préd 9,10)*

*„Legyen velünk Istenünknek, az Úrnak jóindulata! Kezeink munkáját tedd maradandóvá, kezeink munkáját tedd maradandóvá!” (Zsolt 90,17)*

„Ma sok dolgom van. Ezért ma sokat kell imádkoznom.” (Luther Márton)

**Negyedik állomás**

**Bátorság**

Nem merem, nem vállalom, egyedül nem fog menni. Kevés vagyok hozzá. Ez túl nagy feladat, túl nagy elvárás. Mi az a feladat, ami most nagy bátorságot követel tőlem? Tudok-e bízni Isten erejében és ígéreteiben?

 *„…ha Isten segít, a kőfalon is átugrom…” (Zsolt 18,30)*

„Az a fajta bátorság számít egyedül, amely továbbvisz egyik pillanatból a másikba.” (Mignon McLaughlin)

 „Ne féltsétek azt, akinek vára az Isten. Aki magában hordja az Istent, féli Istent és mástól nem fél.” (Cser László)

**Ötödik állomás**

**Rend**

Az összeszedettség csendből születik, az imádság a belső rendből fakad. Isten a végső Rend. Rendben vagyok?

A matematikában a földfelszín egy adott pontjára állított merőleges egyenest úgy hívják: „normális”. A felülről jövő, függőleges kegyelem tehet normálissá engem is. Rend születik bennem: meder szétfolyó időmnek, útmutatás bizonytalanul keresgélő szívemnek.

a te Fiad a mi Urunk

a te igéd a mi hitünk

a te alázatod a mi erőnk

a te Lelked a mi életünk

a te bölcsességed a mi reményünk

a te szolgaságod a mi növekedésünk

a te fájdalmad a mi hallgatásunk

a te teljességed a mi szegénységünk

a te békességed a mi vágyakozásunk

a te távolságod a mi kétségeink

a te irgalmasságod a mi imádságunk

**Hatodik állomás**

**Figyelem**

„nem szólni semmit

csak figyelni Rád

amíg a csend

kilép a hallgatásból”

(Szent-Gály Kata)

„Lélek-zetet” veszek. Figyelem, ahogy beárad tüdőmbe a levegő, majd lassan kiengedem. A lélegzet élet: Isten élete bennem. Átjár, betölt, megújít. Élek, vagyok: a Vagyok él bennem. Általa és benne létezem. Figyelek rá. Megszólal a csendben, üzen nekem.

*„Jó az Úr azokhoz, akik benne reménykednek, akik hozzá folyamodnak. Jó csendben várni az Úr szabadítására.” (JSir 3,25)*

„Az egyensúly az élet egysége. Belsőnk megegyezése külső életünkkel.” (Cser László)

**Hetedik állomás**

**Egyedüllét**

Ez a csend az egyedüllétben lakozó ajándékok felismerésére tanít…

Keresem-e az egyedüllét pillanatait? Milyen társasága vagyok önmagamnak?

Időt tölteni Istennel a csendben: ez arra segít, hogy elegendő minőségi időt tudjak tölteni az emberekkel.

„Az egység eszköze a csend.

Hallgatni lehet együtt, beszélni nem.” (Tornay András)

„A magányosság gondolatát először meg kell szokni, azután meg kell élni és meg kell szeretni – s mire megszeretted, rájössz, hogy így is hívhatod: Isten-közel.” (Szent-Gály Kata)

**Nyolcadik állomás**

**Békesség**

*„Békességet hagyok nektek, az én békességemet adom nektek, de nem úgy adom nektek, ahogyan a világ adja. Ne nyugtalankodjék a ti szívetek, ne is csüggedjen!” (Jn 14,27)*

Zarándokutam vége felé közeledem. Figyelek szívem rezdüléseire.

Mi van most bennem? Nyitott vagyok-e Jézus békéjére?

Ő szólít most, a Feltámadott, húsvéti köszöntésével: *„Békesség néked!”*

Ez a tőle való békesség békességszerzővé tesz engem is.

*„Boldogok, akik békét teremtenek, mert ők Isten fiainak neveztetnek.” (Mt 5,9)*

„Az emberek nem élhetnek másként, csak egymás oltalmában.” (Ír közmondás)

**Hazatérés**

*„Még távol volt, amikor apja meglátta őt, megszánta, elébe futott, nyakába borult, és megcsókolta őt.” (Lk 15,20)*

„…mi arra vágyunk, hogy térj vissza hozzánk, mi pedig jövünk, és lakozást veszünk benned, és akkor megosztjuk egymással az életünket… Az a célunk, hogy együtt éljük át az életet, a te életedet, és beszélgessünk, miközben közösen haladunk az úton.” (W. P. Young: *A viskó*)

„Te vagy a Kezdet és a Vég

az én kezdetem

és az én bevégződésem is

e két határ között

a nekem szánt időben

érlelj be engem

nevelj szentségre engem

más semmi sem fontos.”

(Szent-Gály Kata)

**Áldás**

A Teremtő Isten, aki világosságot

gyújtott a világban, és az élet leheletét adta beléd,

áldjon meg téged teljes szeretetével.

Megváltónk, Krisztus, aki feléd

nyújtotta kezét, áldjon meg téged teljes békéjével.

ASzentlélek Isten, aki körülöleli

az egész világot, adjon neked Istenre sóvárgó szívet,

és áldjon meg téged teljes örömével.

Mielőtt megszólalsz, gondold végig, szebb-e, mint a *csend*, amit megtörsz vele…